කුරුඳුවත්ත බාන්ස් පෙදෙසේ පිහිටි මේ ඉඩමේ හිමිකරුවන් වරිපනම් බදු නගර සභාවට නොගෙවීම නිසා මහ නගර සභා ආඥා පනතේ විධිවිධාන යටතේ මහ නගර සභාවට පවරා තිබේ.තවද එය කොළඹ ඉඩම් ලියාපදිංචි කිරීමේ කාර්යාලයේ ඒ 549 / 6 යටතේ නගර සභාව සතු දේපළක් වශයෙන් ලියාපදිංචි කර ඇත.මේ ඉඩමට හිමිකම් පාන පාර්ශ්වයන් සමඟ අභියාචනාධිකරණයේ නඩු අංක බී.පී. / එච්.සී.සී.ඒ. සී.ඕ.එල් / 78 / 2005 (එෆ්) දරන නඩුව තවමත් විභාග වෙමින් පවතී.මෙසේ නඩුවක්ද ‍තිබියදී යම් කිසි පිරිසක් මේ ඉඩමේ ඉදිකිරීම් කටයුත්තක් සිදු කරන බවට ලැබුණ තොරතුරු මත නාගරික කොමසාරිස් භද්‍රානි ජයවර්ධන මහත්මිය ඇතුළු පිරිසක් අදාළ ස්ථානය නිරීක්ෂණය කිරීමෙන් අනතුරුව කුරුඳුවත්ත පොලිසියට පැමිණිලි කර තිබේ.දැනට නගර සභාවට හෙළිවී ඇති තොරතුරු මත ඉඩම අනවසරයෙන් ඉදිකිරීම කරන වාහන අලෙවි ව්‍යාපාරිකයා එම ඉඩමේ සිටි නිවාස හිමිකරුවන්ට මුදල් දී ඔවුන් ඉවත් කර මෙම ඉදිකිරීම් කරගෙන යන බවයි.